Musul ahli urushdan qochib qayga borsin?
Shahar ikki yildan beri “Islomiy davlat” nazoratida. Janglar davom etar ekan, bir million odam uy-joysiz qolgan, qochqin.
Musulda sunniylar, shialar va kurdlar terroristlarga qarshi kurashda. So'nggi kunlarda yuzlab ming aholi shahardan bosh olib ketgan. Lekin urush tugashi bilan ortga qaytish niyatida. “Odamlar jangarilar ketsa bas deydi. “Islomiy davlat” dan qutulaylik, qolgani bir gap bo’ladi, deyishadi. Terroristlar xalqning qonini ichib yubordi”,- deydi Umar ismli musullik. Qochqinlar lagerlari to’la. “Islomiy davlat” zulmidan qochgan 30 ming musullik joylashgan manzildamiz. Ruhan tushkunlikda va qashshoqlikda yashayotganlar talay. Aholi ezilib ketdi, deydi insonparvarlik tashkilotlari xodimlari. Uqubat odamlarning yuzida namoyon. Janglar tezroq yakunlansa, musulliklar ona shahriga, uy-joyiga qaytib, qayta qurish bilan band bo’ladi. Hayot oz bo’lsa-da, bir maromga tushadi, degan umid keng tarqalgan. “Harbiy amaliyotlar qanchalik cho’zilsa, odamlar shunchalik qiynaladi, qochqinlar soni shunchalik oshadi. Qish yaqin. Sovuq tushishi bilan oziq-ovqat, ichimlik suvi va boshqa zaruratlar kamayadi. Sharoit og’irlashadi”,- deydi Rizgar Obid ismli mahalliy xizmatchi. Hozir ham lagerlarda yegulik, toza suv, chodir va ko’rpa-to’shak yetishmayapti. Odamlar haftalab kutishga majbur. Uzoq yo’l bosib lagerga yetib kelgan iroqliklar har kuni yangidan-yangi sinovlar bilan yuzma-yuz. "Qayga boramiz"? – deya iltijo qiladi qochqinlardan biri. Hukumat va xalqaro hamjamiyatdan yordam juda oz.